|  |
| --- |
| PATVIRTINTA  Skuodo vaikų lopšelio-darželio direktoriaus  2020 m. spalio 1 d. įsakymu Nr. V1-95 |

**SKUODO VAIKŲ LOPŠELIO-DARŽELIO**

**DUOMENŲ SUBJEKTŲ SUTIKIMŲ GAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Biudžetinė įstaiga **Skuodo vaikų lopšelis-darželis**, įstaigos kodas 195176120, buveinės adresas Sodų g. 8, LT-98111 Skuodas (toliau – Įstaiga) duomenų subjektų sutikimų gavimo tvarkos aprašas (toliau – Aprašas) reglamentuoja duomenų subjektų sutikimų dėl asmens duomenų tvarkymo rinkimo ir saugojimo tvarką.

**2. Teisėtas asmens duomenų tvarkymas*,*** vadovaujantis ES Bendrojo duomenų apsaugos reglamento 2016/679 (toliau – BDAR) 6 str.:

2.1. Duomenų subjektas davė sutikimą, kad jo asmens duomenys būtų tvarkomi vienu ar keliais konkrečiais tikslais;

2.2. Tvarkyti duomenis būtina siekiant įvykdyti sutartį, kurios šalis yra Duomenų subjektas, arba siekiant imtis veiksmų Duomenų subjekto prašymu prieš sudarant sutartį;

2.3. Tvarkyti duomenis būtina, kad būtų įvykdyta Duomenų valdytojui taikoma teisinė prievolė;

2.4. Tvarkyti duomenis būtina siekiant apsaugoti gyvybinius Duomenų subjekto ar kito fizinio asmens interesus;

2.5. Tvarkyti duomenis būtina siekiant atlikti užduotį, vykdomą viešojo intereso labui arba vykdant Duomenų valdytojui pavestas viešosios valdžios (savivaldybėms priskirtas) funkcijas;

2.6. Tvarkyti duomenis būtina siekiant teisėtų Duomenų valdytojo arba trečiosios šalies interesų, išskyrus atvejus, kai tokie Duomenų subjekto interesai arba pagrindinės teisės ir laisvės, dėl kurių būtina užtikrinti asmens duomenų apsaugą, yra už juos viršesni, ypač kai duomenų subjektas yra vaikas.

3. Tvarkydamas duomenų subjektų asmens duomenis Įstaiga vadovaujasi:

3.1. Reglamento (ES) Nr. 2016/679 nuostatomis;

3.2. Lietuvos Respublikos asmens duomenų teisinės apsaugos įstatymu;

3.3. Lietuvos Respublikos švietimo įstatymo nuostatomis;

3.4. Valstybinės duomenų apsaugos inspekcijos, kaip priežiūrą vykdančios institucijos, rekomendacijomis;

3.5. Įstaigos Asmens duomenų tvarkymo taisyklėmis (toliau – Taisyklės);

3.6. Šiuo Aprašu.

4. Apraše naudojamos sąvokos atitinka BDAR ir Taisykles.

**II SKYRIUS**

**DUOMENŲ SUBJEKTŲ SUTIKIMŲ DĖL ASMENS DUOMENŲ**

**TVARKYMO GAVIMO TVARKA**

5. Sutikimų rinkimą organizuoja Duomenų valdytojas, kuris renka duomenis, dalyvaujant Duomenų subjektui.

6. Kiekvienas asmuo, kreipdamasis į Duomenų valdytoją ir pateikdamas savo asmens duomenis, gali duoti raštišką sutikimą dėl šių duomenų tvarkymo (rinkimo, kaupimo, apdorojimo, saugojimo, naudojimo ir teikimo).

7. Sutikimu Duomenų subjektas leidžia tvarkyti susijusius su juo arba savo neveiksnių globotinių, vaikų (įvaikių) asmens duomenis.

8. Jeigu asmuo sutikimo nedavė, laikoma, kad jis nesutinka, kad jo asmens duomenys būtų tvarkomi; tokiu atveju jo asmens duomenys gali būti tvarkomi tik pagal BDAR ir kituose asmens duomenų apsaugą reglamentuojančiuose teisės aktuose nustatytus asmens duomenų teisėto tvarkymo kriterijus.

9. Prieš surašant sutikimą Duomenų valdytojas privalo informuoti Duomenų subjektus apie:

9.1. duomenų tvarkymo tikslus (numatytus Taisyklėse) bei teisinį pagrindą;

9.2. tvarkomų duomenų kategorijas (specialieji ir nespecialieji asmens duomenys) ir duomenų gavimo šaltinius;

9.3. trečiąsias šalis, kurioms gali būti teikiami (atskleisti) asmens duomenys;

9.4. asmens duomenis, kurie yra atskleidžiami;

9.5. Duomenų subjekto teisę reguliariai gauti informaciją, iš kokių šaltinių gauti duomenys, kokiu tikslu ir kada jie buvo panaudoti, yra naudojami arba gali būti panaudoti;

9.6. Duomenų subjekto teisę susipažinti su savo duomenimis, juos patikslinti, apriboti bei suteikti teisę teikti jo duomenis.

10. Nepilnamečių ugdytinių atstovaujamų atstovų asmens sutikimai dėl duomenų rinkimo ir tvarkymo, be kita ko, atvaizdo rinkimo, renkami pagal pavyzdinę šio Aprašo 1 priede pateikiamą formą. Sutikime turi būti nurodoma: duomenų tvarkymo veiksmai, kurie pagal įstatymus ir kitus teisės aktus nustatyti duomenų valdytojui; asmens vardas ir pavardė, leidžiamų tvarkyti duomenų aprašymas bei tikslas. Sutikime gali būti nurodyta, kam asmuo leidžia atskleisti susijusią su juo informaciją, asmens informavimo dėl duomenų teikimo būtinumas ir sąlygos bei kitos pastabos.

11. Įstaigos praktikanto konfidencialumo pasižadėjimas, renkamas pagal pavyzdinę šio Aprašo 2 priede pateikiamą formą.

12. Darbuotojai, kurie renka Duomenų subjekto asmens duomenis, privalo tinkamai informuoti Duomenų subjektą apie Sutikimo tvarkyti asmens duomenis reikalingumą bei Sutikimo nedavimo pasekmes.

13. Darbuotojai privalo Duomenų subjektus informuoti, kurie asmens duomenys yra privalomi rinkti, siekiant suteikti reikiamą/pageidaują Duomenų subjekto paslaugą, o kurie asmens duomenys yra papildomi ir dėl jų tvarkymo gali būti išreiškiamas *sutikimas* arba *nesutikimas* (pvz. asmens duomenų tvarkymas tiesioginės rinkodaros tikslu, siekiant sužinoti duomenų subjekto nuomonę dėl paslaugų suteikimo kokybės yra papildomi asmens duomenų tvarkymo tikslai).

**III SKYRIUS**

**BAIGIAMOSIOS NUOSTATOS**

14. Šis Aprašas peržiūrimas kartą per 2 (dvejus) metus ir esant poreikiui atnaujinamas.

15. Už šio Aprašo nuostatų pažeidimą Įstaigos darbuotojai atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_